
PËR PËRCAKTIMIN E RASTEVE DHE TË MËNYRËS SË BASHKËPUNIMIT, NDËRMJET PUSHTETIT QENDROR E NJËSIVE TË VETËQEVERISJES VENDORE, PËR KRIJIMIN OSE SHTIMIN E FONDIT PUBLIK TË BANESAVE SOCIALE

Në mbështetje të nenit 100 të Kushtetutës dhe të pikës 2, të nenit 18, të ligjit nr. 22/2018, “Për strehimin social”, me propozimin e ministrit të Financave dhe Ekonomisë, Këshilli i Ministrave

VENDOSI:

1. Qëllimi i këtij vendimi është përcaktimi:
a) i rasteve të bashkëpunimit, ndërmjet pushtetit qendror e njësive të vetëqeverisjes vendore, për krijimin ose shtimin e fondit publik të banesave sociale; dhe 
b) i mënyrës së bashkëpunimit, ndërmjet pushtetit qendror e njësive të vetëqeverisjes vendore, për këtë qëllim. 
2. Bashkëpunimi ndërmjet pushtetit qendror e njësive të vetëqeverisjes vendore realizohet në të gjitha rastet kur njësitë e vetëqeverisjes vendore kërkojnë mbështetje financiare ose administrative nga ministria përgjegjëse për strehimin për krijimin ose shtimin e fondit publik të banesave sociale në pronësi të tyre.
3. Mbështetja financiare për krijimin ose shtimin e fondit publik të banesave sociale, sipas mënyrave të përcaktuara në pikën 1, të nenit 18, të ligjit nr. 22/2018, “Për strehimin social”, i akordohet njësisë së vetëqeverisjes vendore nga ministria përgjegjëse për strehimin, brenda tavaneve buxhetore të miratuara çdo vit për strehimin dhe bazuar në: 
a) nevojat e evidentuara në planet vendore 5- (pesë-) vjeçare të strehimit; 
b) plotësimin e nevojave nëpërmjet banesave me qira në pronësi të pronarëve socialë;
c) mundësitë e bashkëfinancimit nga të ardhurat e veta të njësisë së vetëqeverisjes vendore, të parashikuara në buxhetin vendor afatmesëm, atë vjetor e të miratuar me vendim të këshillit të njësisë së vetëqeverisjes vendore;
ç) financime të mundshme nga subjekte private fitimprurëse, jofitimprurëse dhe donacione; 
d) kërkesën për mbështetje financiare, së bashku me përqindjen e bashkëfinancimit nga të ardhurat vendore, miratuar nga këshilli i njësisë së vetëqeverisjes vendore; 
dh) udhëzimin nr. 3, datë 18.11.2019, të ministrit të Financave dhe Ekonomisë, “Për procedurat standarde të aplikimit dhe kriteret për përfitimin e fondeve nga buxheti i shtetit për programet e strehimit”. 
4. Ministria përgjegjëse për strehimin bashkëpunon me njësitë e vetëqeverisjes vendore në rastet kur kërkohet krijimi ose shtimi i fondit publik të banesave sociale nëpërmjet transferimit të pronave në emër të njësive të vetëqeverisjes vendore për t’u përshtatur në banesë sociale me qira.
[bookmark: _GoBack]5. Në rastin e parashikuar në pikën 4, të këtij vendimi, ndiqen procedurat e përcaktuara në vendimin nr. 458, datë 3.7.2019, të Këshillit të Ministrave, “Për procedurën e kthimit në fond banese, me qëllim strehimi, të objekteve pronë shtetërore, që përshtaten nga njësitë e vetëqeverisjes vendore me grante konkurruese nga buxheti i shtetit”.
6. Njësitë e vetëqeverisjes vendore i kërkojnë mbështetje administrative ministrisë përgjegjëse për administrimin e pasurive të sekuestruara e të konfiskuara, në rast të kalimit të pronësisë ose të administrimit mbi pronat e konfiskuara, si pasuri të vëna me aktivitet të paligjshëm.
7. Në rastin e parashikuar në pikën 6, të këtij vendimi, ndiqet procedura e mëposhtme:

a) Njësia e vetëqeverisjes vendore, pasi ka verifikuar mundësinë e përdorimit për strehim social të objektit të konfiskuar, i drejtohet me kërkesë me shkrim ministrisë përgjegjëse në varësi të së cilës është Agjencia e Administrimit të Pasurive të Sekuestruara e të Konfiskuara;
b) Agjencia e Administrimit të Pasurive të Sekuestruara e të Konfiskuara përgjigjet për përgatitjen e dokumentacionit përkatës, bazuar në kërkesën e njësisë së vetëqeverisjes vendore dhe për paraqitjen e këtij dokumentacioni pranë Komitetit Ndërinstitucional për Masat Kundër Krimit të Organizuar;
c) Pasi merret miratimi nga Komiteti Ndërinstitucional për Masat Kundër Krimit të Organizuar, ministria përgjegjëse për rendin dhe sigurinë publike, në bashkëpunim me ministrinë përgjegjëse për strehimin, i propozojnë Këshillit të Ministrave kalimin e objektit në pronësi të njësisë së vetëqeverisjes vendore përkatëse;
ç) Në rastet kur prona destinohet të bëhet pjesë e fondit publik të banesave sociale me qira, por mbetet në pronësi të pushtetit qendror, objekti kalon në administrim të Agjencisë së Administrimit të Pasurive të Sekuestruara e të Konfiskuara.
8. Mbështetja financiare i akordohet Entit Kombëtar të Banesave për krijimin ose shtimin e fondit publik të banesave sociale në pronësi të pushtetit qendror, kur ky i fundit aplikon për mbështetje financiare nëpërmjet ndërtimit ose përshtatjes së objekteve ekzistuese, sipas studimit të fizibilitetit të hartuar nga Enti Kombëtar i Banesave dhe kur ka nënshkruar një marrëveshje bashkëpunimi me njësinë e vetëqeverisjes vendore, e cila parashikon, ndër të tjera:
a) kalimin e pronësisë së truallit, pronë shtetërore ose në pronësi të qeverisjes vendore, ose të objektit ekzistues, së bashku me truallin në emër të Entit Kombëtar të Banesave, me qëllim investimin në banesa sociale me qira;
b) bashkëfinancimin nga të ardhurat e Entit Kombëtar të Banesave për realizimin e projektit;
c) nivelin e qirasë, që duhet të mbulojë kthimin e pjesës së investimit të realizuar me të ardhurat e Entit Kombëtar të Banesave, si dhe kostot për administrimin e mirëmbajtjen e banesave sociale;
ç) subvencionimin nga njësitë e vetëqeverisjes vendore të qirasë për familjet që do të strehohen, sipas aftësisë së tyre përballuese. 
9. Njësitë e vetëqeverisjes vendore krijojnë regjistrin e fondit të banesave sociale në pronësinë e tyre, që përdoren për t’u dhënë me qira. Për çdo banesë sociale regjistri përmban:
a) informacionin gjeohapësinor të vendndodhjes së banesave, në përputhje me përcaktimet e vendimit nr. 359, datë 11.5.2016, të Këshillit të Ministrave, “Për miratimin e dokumentit “Standardet shtetërore për specifikimet teknike të informacionit gjeohapësinor në Shqipëri – Tema: Ndërtesat”;
b) planvendosjen e tyre;
c) planimetrinë e apartamenteve;
ç) informacionin për gjendjen teknike të çdo apartamenti;
d) vlerën e investimit fillestar;
dh) vlerën e investuar për rehabilitimin ose rinovimin e tyre;
e) vitin kur ka përfunduar ndërtimi;
ë) vitin kur janë bërë punimet e rinovimit;
f) subjektin që është ngarkuar ose kontraktuar për menaxhimin e tyre.
10. Në një faqe të posaçme të regjistrit të fondit të banesave sociale hidhen të dhënat për banesat në pronësi të pronarit social, për aq kohë sa ato janë në përdorim si banesa sociale me qira vetëm për efekt të evidentimit të qëllimit të tyre dhe të lehtësimit të menaxhimit e mbikëqyrjes së kontratës së qirasë, për të cilën paguhet subvencioni nga njësia e vetëqeverisjes vendore, nga buxheti i shtetit ose nga të dyja bashkë. Krahas informacionit të parashikuar në pikën 8, të këtij vendimi, për banesat në pronësi të pronarit social evidentohen edhe të dhënat që lidhen me kontratën e lidhur me pronarin e tyre dhe kushtet kryesore kontraktore, të tilla si: afati e vlera e qirasë. Këto banesa vazhdojnë të mbeten në pronësi të pronarit social dhe nuk bëhen pjesë e fondit publik të banesave sociale që janë në pronësi të njësive të vetëqeverisjes vendore. Pronarët socialë detyrohen që, me anë të personave përgjegjës të autorizuar nga drejtuesi i tyre, të depozitojnë informacionin me të dhënat e parashikuara në këtë pikë të këtij vendimi, pranë njësisë së vetëqeverisjes vendore.
11. Ministria përgjegjëse për strehimin nëpërmjet strukturës përgjegjëse për strehimin monitoron mënyrën e administrimit e të përdorimit të fondeve nga buxheti i shtetit në rastet e financimeve apo bashkëfinancimeve nga buxheti i shtetit lidhur me: 
a) verifikimin e përmbushjes së qëllimit të përdorimit të fondit nga buxheti i shtetit të dedikuar për krijimin ose shtimin e fondit publik të banesave sociale;
b) mbikëqyrjen e hapave ligjorë, me qëllim administrimin e këtyre fondeve;
c) mbikëqyrjen e procedurave që lidhen me ndërtimin, me blerjen ose me dhurimin e banesave që bëhen pjesë e fondit publik të banesave sociale.
12. Konkluzionet që mund të dalin nga monitorimi i përcillen kryetarit të njësisë së vetëqeverisjes vendore, me qëllim përmirësimin e administrimit e të përdorimit të fondeve nga buxheti i shtetit. 
13. Njësitë e vetëqeverisjes vendore i raportojnë ministrisë përgjegjëse për strehimin, brenda muajit dhjetor të çdo viti, për numrin e banesave sociale të regjistruara në regjistrin vendor e formën e sigurimit të tyre edhe kur ato janë siguruar vetëm me të ardhurat e njësive të vetëqeverisjes vendore, me anë të dhurimit ose me forma të tjera të parashikuara në ligjin për banesat sociale.
14. Njësitë e vetëqeverisjes vendore përditësojnë bazën e të dhënave gjeohapësinore për banesat sociale, duke i përcjellë informacionin, sipas shkronjës “a”, të pikës 8, të këtij vendimi, Autoritetit Shtetëror për Informacionin Gjeohapësinor (ASIG) për publikim në Gjeoportalin Kombëtar që administrohet nga ASIG-u.
15. Ngarkohen ministria përgjegjëse për strehimin, ministria përgjegjëse në varësi të së cilës është Agjencia e Administrimit të Pasurive të Sekuestruara e të Konfiskuara, Komiteti Ndërinstitucional për Masat Kundër Krimit të Organizuar, Enti Kombëtar i Banesave dhe njësitë e vetëqeverisjes vendore për ndjekjen e zbatimin e këtij vendimi. 
Ky vendim hyn në fuqi pas botimit në Fletoren Zyrtare.

